Man hang hom in klaskamer - Maroela Media
Die klaskamer waar die man hom opgehang het. Foto: Raahil Sain/Met vergunning van AlgoaFM.
ŉ Werker by die Triomf Primêre Skool het aan Maroela Media gesê ŉ opsigter by die skool het vroeg Dinsdagoggend die gru-ontdekking gemaak. Volgens die werker was die oorledene nie ŉ onderwyser of iemand wat aan die skool bekend was nie. Die werker het ook gesê die toneel is afgesper voor enige van die skool se kinders dit kon sien.
Kapt. Johan Rheeder, woordvoerder van die polisie, het bevestig dat ŉ 25-jarige man by die skool selfmoord gepleeg het. Volgens Rheeder sal daar nie ŉ geregtelike doodsondersoek geopen word nie aangesien daar klaar vasgestel is die persoon het selfmoord gepleeg.
AlgoaFM berig intussen die man het hom in ŉ gr. 4-klaskamer opgehang en dat daar ŉ selfmoordbrief agtergelaat is. Die skool het intussen vir die dag gesluit en al sy leerders huis toe gestuur.